তিনি ফর্মে নেই। সামনের বছর বিশ্বকাপ। মহেন্দ্র সিংহ ধোনিকে কি সেখানে উইকেটের পিছনে গ্লাভস হাতে দেখা যাবে? আপাতত সেই প্রশ্নেরই উত্তর খুঁজছেন সকলে। এশিয়া কাপ ও ক্যারিবিয়ানদের সঙ্গে ওয়ানডে ম্যাচে রান পাননি মাহি। টি টোয়েন্টি সিরিজে দলে রাখা হয়নি তাঁকে। তার পরই তাঁকে সমালোচনায় বিদ্ধ করেছেন অজিত আগরকর। এবার মুখ খুললেন আশিস নেহরা। 

এই বিষয়ে অন্যান্য খবর

ব্যাট পাননি, তবু ধোনিই ‘নায়ক’, ভক্তের সঙ্গে মোলাকাতের ভিডিও ভাইরাল


গতকালই ধোনিকে বাদ দেওয়ার প্রসঙ্গে অধিনায়ক কোহলি একেবারে অন্য কথা জানিয়েছেন। তিনি স্পষ্ট করে দিয়েছেন নির্বাচকরা ধোনিকে বিশ্রাম দিয়েছেন, কারণ তাঁরা স্কোয়াডে দ্বিতীয় কিপারের স্লটের জন্য সবচেয়ে যোগ্য কে সেটা দেখে নিতে চান। কোহলি পরিষ্কার জানিয়েছেন, ধোনি এখনও দলের অত্যন্ত গুরুত্বপূর্ণ সদস্য।
কোহলির কথায় খানিক স্বস্তি ফিরেছে ধোনি-ভক্তদের মধ্যে। এবার দলের প্রাক্তন পেসার আশিস নেহরা মুখ খুললেন ধোনিকে নিয়ে। মাহিকে প্রশস্তিতে ভরিয়ে দিয়েছেন তিনি। এক সর্বভারতীয় ক্রীড়া ওয়েবসাইটকে তিনি জানিয়ে দিয়েছেন, ‘‘হ্যাঁ, দলে ঋষভ পন্থ আছে, দীনেশ কার্তিক আছে, যারা খুবই ভাল খেলেছে, কিন্তু এমএস ধোনি শেষ পর্যন্ত এমএস ধোনি। ওর কাছাকাছি কেউই নেই।’’
ধোনির চৌম্বক ব্যক্তিত্বের কথা জানিয়ে আশিস মনে করিয়ে দিয়েছেন, কী ভাবে ধোনি কোহলিকে প্রয়োজনের সময় পরামর্শ দিয়েছেন। তিনি বলেন, ‘‘ধোনি জানে ও কী করছে। ওর কাছে এখনও দু’ মাস রয়েছে। ও কঠোর পরিশ্রম করবে আর বিশ্বকাপের আগেই দুরন্ত প্রত্যাবর্তন করবে।’’
পাশাপাশি আশিসের বিশ্বাস, নির্বাচকরা নিশ্চয়ই টি টোয়েন্টি সিরিজে ধোনিকে বাদ দেওয়ার আগে তাঁর সঙ্গে কথা বলে নিয়েছেন।
প্রসঙ্গত, ধোনিকে দলে না রাখার খবর পেয়ে অজিত আগরকর বলেছিলেন, ‘‘ওঁকে দলের বাইরে রাখার সিদ্ধান্ত একদম ঠিকঠাক। পরের টি টোয়েন্টি বিশ্বকাপ ২০২০ সালে। ধোনি ততদিন খেলবে কিনা, তার নিশ্চয়তা নেই। টি টোয়েন্টি ক্রিকেটে ধোনির পারফরম্যান্স মোটেই ভাল নয় ইদানীং।’’
আগরকর যাই বলুন, ধোনি আছেন ধোনিতেই। এমনটাই বিশ্বাস কোহলি থেকে আশিসের। বিশ্বাস সারা দেশে ছড়িয়ে থাকা তাঁর অগুনতি ভক্তদেরও। সকলেই জানেন, ফর্মে ফেরাটা স্রেফ সময়ের অপেক্ষা মাহির জন্য। 
আপাতত সেই মাহেন্দ্রক্ষণেরই প্রতীক্ষায় সকলে।